Majandus- ja Kommunikatsiooniministeerium

[info@mkm.ee](mailto:info@mkm.ee) Meie 16.01.2024 nr 4/7

**Arvamuse esitamine infoühiskonna teenuse seaduse,**

**autoriõiguse seaduse ja maksukorralduse seaduse**

**muutmise seaduse eelnõu kohta**

Lugupeetud Tiit Riisalo!

Eesti Kaubandus-Tööstuskoda (edaspidi: Kaubanduskoda) pöördub Majandus- ja Kommunikatsiooniministeeriumi poole, et avaldada arvamust infoühiskonna teenuse seaduse, autoriõiguse seaduse ja maksukorralduse seaduse muutmise seaduse eelnõu kohta, millega nimetatakse Tarbijakaitse ja Tehnilise Järelevalve Amet DSA määruse tähenduses pädevaks asutuseks ja digiteenuste koordinaatoriks, kes teostab järelevalvet vahendusteenuste pakkujate üle.

**Vastuolu digiteenuste määrusega**

Kaubanduskoda esitas varasemalt Majandus- ja Kommunikatsiooniministeeriumile arvamuse, kus tõime välja, et seletuskirja eelnõu punkti 2 selgituste juures on paragrahv 12 lõike 4 punkti 2 selgitavas osas kirjutatud, et vaidluste kohtuvälise lahendamise organi otsus ei ole siduv, mistõttu ei ole lahend täitemenetluses sundtäidetav. Järgnevas lauses on seletuskirjas aga välja toodud, et siiski on sertifitseeritud vaidluste kohtuvälise lahendamise organi otsused digiplatvormidele täitmiseks kohustuslikud ja nende täitmata jätmist võidakse käsitada DSA määrusest tulenevate kohustuste rikkumisena.

Digiteenuste määruse EL 2022/2065 (DSA) artikkel 21 lõike 2 kohaselt ei ole sertifitseeritud vaidluste kohtuvälise lahendamise organil õigust teha asjas pooltele siduvat lahendit. Juhtisime tähelepanu sellele, et seletuskirjas toodud teine lause on vastuolus DSA artikkel 21 lõikega 2, kuna sertifitseeritud vaidluste kohtuvälise lahendamise organi otsused ei ole siduvad, siis ei saa need olla ka digiplatvormidele täitmiseks kohustuslikud.

Uue seletuskirja versiooni leheküljel 8 on kirjas, et Kohtuväliste vaidluste lahendamise organite otsused ei ole siduvad tähenduses, et nad ei ole sundtäidetavad täitemenetluses. Siiski sätestab DSA määrus digiplatvormide pakkujatele kohustuse teha sertifitseeritud vaidluste kohtuvälise lahendamise organiga heas usus koostööd vaidluse lahendamiseks (artikkel 21 lõige 2). Vaidluse lahendamiseks koostöö tegemine hõlmab ka kohtuvälise vaidluste lahendamise organi otsuste täitmist, et kasutaja kaebus lahendada. Süstemaatilist ja põhjendamatut kohtuväliste vaidluste lahendamise organite otsuste täitmata jätmist saab seega pidada digiteenuste määrusest tuleneva kohustuse rikkumiseks, mille kõrvaldamiseks on TTJA-l õigus alustada järelevalvemenetlus. Kui sertifitseeritud kohtuvälise vaidluste lahendamise organite otsuste täitmata jätmine oleks digiplatvormide pakkujatele täielikult vabatahtlik ega tooks kaasa mingeid tagajärgi, ei oleks kasutajatele tagatud ligipääs kiirele ja tõhusale õiguskaitsevahendile, et end negatiivselt mõjutavaid otsuseid vaidlustada.

Kaubanduskoda tunneb siiski muret, et seletuskirja selgitused ei ole kooskõlas DSA määrusega. Ainus kohustus, mis platvormidel DSA määruse artikkel 21 lõike 2 kohaselt on, on osaleda vaidluste lahendamise protsessis heas usus "vaidluse lahendamise eesmärgil". See säte ei räägi kohustusest täita vaidluste kohtuvälise lahendamise otsuseid ning seega ei ole Kaubanduskoja hinnangul eelnõu seletuskiri vastavuses DSA määrusega.

**Kaubanduskoda palub viia viidatud seletuskirja selgitused vastavusse DSA artikkel 21 lõikega 2.**

Lugupidamisega

/allkirjastatud digitaalselt/

Mait Palts

Peadirektor

Ireen Tarto [ireen.tarto@koda.ee](mailto:ireen.tarto@koda.ee)